Šiame komunikate pateikiamas veiksmų planas, kaip toliau aktyviau kovoti su terorizmo finansavimu, remiantis galiojančiomis ES taisyklėmis, kad prisitaikytume prie naujų grėsmių ir atnaujintume savo politiką ir praktiką pagal tarptautinius standartus. Be to, yra daug būdų, kaip valstybės narės gali jau dabar geriau pasinaudoti galiojančia sistema.

Kova su terorizmo finansavimu būtina piliečių saugumo labui. Tačiau tolesni veiksmai, kurie pašalintų galimybes finansuoti teroristus, taip pat gali paveikti piliečių bei įmonių gyvenimą ir ekonominę veiklą visoje Sąjungoje. Laikydamasi geresnio reglamentavimo principų, Komisija atliks poveikio vertinimus, kad parengtų šiame veiksmų plane nurodytas teisėkūros priemones. Komisija išlaikys pusiausvyrą tarp poreikio didinti saugumą ir poreikio saugoti pagrindines teises, įskaitant duomenų apsaugą, ir ekonomines laisves.

1. Lėšų judėjimo prevencija ir teroristų finansavimo aptikimas

Teroristų tinklai veikia skirtingose šalyse ir labai priklauso nuo pajėgumo finansuoti teroro aktus vienoje šalyje iš bazės kitoje šalyje. Ribojant ir sekant finansines operacijas galima sustabdyti lėšų, kurių teroristams reikia savo veiklai finansuoti, judėjimą, aptikti teroristų tinklus ir atlikti tyrimus po atakų siekiant sučiupti teroristus ir jų rėmėjus.

Finansinių paslaugų inovacijos ir technologijų kaita, nors yra įvairiapusiškai naudingos, suteikia naujų galimybių, kuriomis kartais gali būti piktnaudžiaujama teroristų finansavimui nuslėpti. Naujos finansinės priemonės, tokios kaip virtualiosios valiutos, kelia naujų kovos su teroristų finansavimu problemų. Itin sumanūs nusikaltėliai mikliai imasi naujų formų, jei naudoti esamas tampa pernelyg rizikinga. Novatoriškų finansinių priemonių, pavyzdžiui, virtualiųjų valiutų, atveju būtina sugebėti valdyti su jų anonimiškumu susijusią riziką. Šiuo klausimu ne taip svarbu pačios mokėjimo formos, kiek galimybė jas naudoti anonimiškai. Todėl Komisija jau pradėjo periodinius žinomų ir naujai kylančių grėsmių, susijusių su pinigų plovimu ir teroristų finansavimu, vertinimus . Šis darbas leidžia ES nuolat vertinti ir švelninti kylančią riziką, kuri turi įtakos ir vidaus rinkai, ir ES saugumui.

Dirbant ES lygmeniu ir tokiuose tarptautiniuose forumuose kaip FATF nustatytos galimos spragos arba trūkumai. Labai svarbiu informacijos, padedančios nustatyti pagrindines sritis, kurios, kaip neseniai paaiškėjo, gali kelti riziką, šaltiniu tapo informacija, kurią tyrėjai surinko po atakų.

Kai reikia aptikti finansiniais sandoriais vykdomą lėšų judėjimą arba nustatyti teroristų ar jų šalininkų tinklus, labai padeda finansinės žvalgybos padaliniai (FŽP) ir sekimo sistemos, tokios kaip ES ir JAV terorizmo finansavimo sekimo programa (TFSP). Tačiau esami pajėgumai gali būti sustiprinti. Be to, juos reikia naudoti ir sudėtingoms didelio masto operacijoms, ir palyginti nebrangioms teroristinėms operacijoms, kurių poveikis gali būti labai skausmingas. Visoms joms teroristai naudoja naujus mokėjimo būdus, kuriuos sekti sunku. Be to, nepaprastai svarbu reaguoti skubiai, nes šiuolaikinės finansinės paslaugos leidžia teroristams labai sparčiai perkelti lėšas iš vienos vietos į kitą, taigi reikia pagerinti bendradarbiavimą ir finansinės bei teisėsaugos žvalgybos mainus.

1.1. Skubūs veiksmai, kurių galima imtis naudojantis galiojančia teisine sistema

Kova su teroristų finansavimu gali būti nedelsiant sustiprinta keliais būdais, nekeičiant galiojančios teisinės sistemos:

2015 m. gegužės 20 d. priimta ketvirtoji Kovos su pinigų plovimu direktyva. Jos pirminis tikslas – užkirsti kelią Sąjungos finansų sistemos panaudojimui pinigų plovimo ir teroristų finansavimo tikslais. Todėl pirmiausia svarbu ją skubiai perkelti ir įgyvendinti. Komisija ragina valstybes nares sutarti, kad faktinė perkėlimo ir taikymo data būtų paankstinta, kad tai įvyktų ne vėliau kaip iki 2016 m. pabaigos. Komisija yra pasirengusi padėti valstybėms narėms perkelti direktyvą ir įdiegti tarptautinius standartus į nacionalinę teisę.

Komisija intensyviau vykdys Kovos su pinigų plovimu direktyvoje numatytą darbą, kad nurodytų trečiąsias šalis, kurios pinigų plovimo ar kovos su teroristų finansavimu srityje turi strateginių trūkumų. Kaip jau nustatyta Kovos su pinigų plovimu direktyvoje, valstybės narės turi taikyti išsamaus patikrinimo priemones finansinių srautų, ateinančių iš tų į sąrašus įtrauktų šalių ir nukreiptų į jas, atžvilgiu. Komisija šį sąrašą pateiks birželio mėn.